**А.Молдокулов атындагы Улуттук компьютердик гимназия**

**жөнүндө маалымат**

Кыргызстандын борбору Фрунзе шаарында мурда эле орус мектептери ачылгандыктан биринчи кыргыз мектеби катар саны боюнча бешинчи мектеп болуп, бүгүнкү күнгө чейин «легендарлуу бешинчи мектеп» деп аталып келе жатат. Дээрлик жетимишинчи жылга чейин ал жападан жалгыз кыргыз мектеби болуп келди. Шаарда орус мектептеринен тышкары ал кезде Нарцианов атындагы өзбек мектеби, татар мектеби жана дин багытындагы медресе боло турган. 1937-жылы орус акыны А.С.Пушкиндин 100 жылдыгына карата өлкөдө өтүп жаткан иш чаранын алкагында, интернационалдык тилектештикти белгилеп, Кыргыз Өкмөтү №5- алгачкы кыргыз мектебине А.С.Пушкиндин атын ыйгарышкан. Алгачкы мектеп 1926-жылы Таштак орто мектеби болуп Москва-Герцен көчөлөрүнүн кесилишиндедеги имаратта эки класстык бөлмөдө уюштурулган. №5-кыргыз мектебинин уюштуруучуларынын бири, шаардык эл агартуу бөлүмүнүн башчысы М.А.Рудаков кыргыз тилин мыкты билгендиктен мектепке убактылуу директор, окуу бөлүмүнүн башчысы болуп дайындалган. Алгачкы директору Бектурган Койчуманов болгон. Ал мектеп ачылардан бир жыл мурда 1925-жылы Москвада мугалимдердин Бүткүл союздук съездинде Н.К.Крупская менен жолугушкан. Алгачкы Таштак жети жылдык мектебинде 6 мугалим эмгектенип, 67 окуучуну окутушкан. Алгачкы бүтүрүүчүлөрүнүн саны 17 окуучу болгон.

1936-37- окуу жылында республиканын бардык аймактарынан балдарды окууга тартуу максатында мектеп алдында интернат уюштурулат. Ата Мекендик согуш мезгилинде мектептин мугалимдери жана бүтүрүүчүлөрү аттестаты менен кошо колуна курал алып согушка кетишкен. Согушта мектептин директору К.Термечиков, физика мугалими С.Остроумов, мектептин бүтүрүүчүлөрү И.Тазабеков, А. Имангелдиев, А.Исмаилов, К.Үсөналиев, Б.Жоомартов Москва алдындагы салгылашууда курман болушкан.

1946-1966-жылдары кыргыз тилдүү мектептерге көп көӊүл бурулбай түрткүнчүлүккө учураган, көчмөндүк мезгил болгон. Бул жылдары мектеп Москва-Герцен көчөсүнөн М.Абдраев атындагы музыкалык мектеби турган имаратка, андан «Юный техник» клубуна, андан №3-орус мектебинин имаратына, андан Совет көчөсүндө жайгашкан 2 кабаттуу имаратка көчүрүлгөн.

№5- мектептин экинчи директору К.Каримов Кыргызстанда мугалимдерден биринчилерден болуп Ленин ордени менен сыйланган.

90 жылдын ичинде он миӊдеген окуучуларды тарбиялап өстүргөн мугалимдерге башты ийип таазим кылса болот. Алар: Кидибаева Рахима, Рудаков Михаил, Ж.Г.Сайфулина, Х.Ш. Абдулина, М.А.Алжанбаев, Г.М.Абузарова, Б.А.Сүйүнбаева, Е.В.Поленук, М.О. Өмүралиев, Исак Бекбоев, Максат Эгембердиева, Шаанигүл шаменова, Күлгүн Ачакеева, Сабиля Алиева, Сагын Осмонова, Гүлсүн Балтагулова, Сыдыкбек Осмонов, Тамара, Майрамкан Мамбеталиевалар, Софья Адамалиева, Окен Сулайманова, Чолполн Акматов, Б.Түмөнбаева, К.Темиркулова, Т.Байболотова, С.Сатиева, Т.Керимбекова ж.б.

Республиканын булуӊ бурчтарынан билим алууга ынтызар болуп келишкен жаштардан он миӊге чукул окуучу №5-мектепти бүтүрүп, алардын көбү партиялык жана мамлекеттик кызматтарда иштеп келе жатышат. Алсак, Абдылда Каниметов, Сопубек Бегалиев, Апас Жумагулов, Ишенбай Абдразаков, Медеткан Шеримкулов, Бейшегүл Үмөталиева, Аскар Какеев, Абдыбек Суталинов, Кубанычбек Сыйданов, Райкан Алканов, Алияскар Токтоналиев, С.Турсунов, О.Медеров, С.Наматбаев, С.Касендеев, С.Акматов, Сапар Бирназаров, М. Айбалаев, С.Токтомушев, С.Данияров, М.Иманалиев, Марат Султанов, Таирбек Сарпашев, Темир Сариев, Р.Ирсалиев, Айгүл Рыскулова, С.Балкибеков, адабият, искусство ишмерлеринен Даркүл Күйүкова, Байдылда Сарногоев, Ашым Жакыпбеков, Салижан Жигитов, Төлөмүш Океев, Сүймөнкул Чокморов, Тургунбай Сыдыков, Турар Кожомбердиев, Эрнис Турсунов, Өскөн Даникеев , Жамал Сейдакматова, Алмазбек Зарлыкбеков, Жалил Садыковж.б. бүтүрүп чыгышкан.

№5-мектептин педагогикалык жамааты окуу- тарбия иштериндеги жетишкен ийгиликтери үчүн бир катар сыйлыктарга ээ болгон. Алсак,

1972-жылы ВЦСПСтин юбилейлик «Ардак төш белгиси,

1976-жылы Кыргыз ССР Жогорку Советинин Президиумунун Ардак грамотасы,

1985-жылы Кыргызстан КП БКнын «Кызыл Туусу»,

2006-жылы Даӊк медалы менен сыйланган.

1990-жылы Фрунзе шаардык Советинин аткаруу комитетинин чечими менен №5 мектеп гимназиясы болуп уюшулган.

1997-жылы Кыргыз Республикасынын Президентинин Указы менен Улуттук Компьютердик гимназия болуп уюшулган.

2011-жылы Улуттук компьютердик гимназияга ушул мектептин бүтүрүүчүсү, экономика илимдеринин доктору, КР УИАнын мүчө-корреспонденти, профессор Айдаркан Молдокуловдун ысымы берилген.

Учурда УКГда 3113 окуучулар математикалык (математика, физика), гуманитардык (кыргыз,орус, англис, немис, кытай жана япон тилдери), табигый (химия, биология) профилдери боюнча тереӊдетилип окутулат.

Гимназияда жогорку билимдүү 165 мугалимдер эмгектенет. Алардын ичинен 2 мугалим педагогика илимдеринин канидаты (математика-информатика, химия предметтери боюнча) 49-билим берүүнүн отличниктери, 82-жогорку категориядагы, 8-1 категориядагы, 11-экинчи категориядагы, 19- категориясы жок мугалимдер.

Мугалимдердин кесиптик потенциалы жогорку деӊгээлде. Окуу стандартына ылайык окуу китептеринин авторлору жана авторлошору: 10-класстын химия окуу китебинин авторлошу З.Женалиева, Адеп окуу китебинин автору Ө.Саалаев, 5-8-класстарынын информатика китептеринин автору М.Касымалиев, ОТЖ сабагы боюнча көрсөтмөлүү окуу пособиясынын авторлошу Г.Абыкова УКГда эмгектенишет. Чыгармачыл мугалимдер өз предметтери боюнча окуу методикалык колдонмолорду чыгарып, экономика, тарых, география, кыргыз тили жана адабияты сабактары боюнча тесттик чыгарылыштын авторлорунун катарында өз салымдарын кошуп келе жатышат. Учурда предметтик сабактар боюнча электрондук китептер иштелип чыгууда.

Гиназиянын алдындагы интернатта 187 окуучулар жатып окушат Алар үчүн бардык шарттары, 3 маал тамак ашы, китепкана залдары камсыз болгон. Башталгыч класстын окуучуларына ысык тамак уюштурулган.

2012-2018-окуужылдарынын аралыгында окуучулардын билим сапаты 36 пайыздан 62 пайызга чейин өстү.

Гимназиянын илимий иштерин алга жылдырууга багытталган мультимедиялык борбор иш алып барат. Борбор интерактивдик доска жана башка заманбап техникалар менен жабдылган.

Мектептин окуу программасына ылайык предметтик сабактар жана чыгармачыл кружоктор иш алып барышат.

Сайт УКГ: [www.ncg.kg](http://www.ncg.kg)